Na temelju odredbe članka 38 Statuta Osnovne škole „Vladimir Nazor“ Križevci (KLASA:012-03/15-01/1, URBROJ: 2137-43-03-15-1 od 30. ožujka 2015.), te odredbe članka 118. stavka 2. Zakona o odgoju i obrazovanju u osnovnoj i srednjoj školi („Narodne novine“, br. 87/08., 86/09., 92/10., 105/10., 90/11., 5/12., 16/12., 86/12., 94/13., 136/14 – RUSRH,152/14. i 7/17.), Školski odbor Osnovne škole „Vladimir Nazor“ Križevci, a na prijedlog ravnatelja na 12. sjednici održanoj 14. lipnja 2018. godine donosi

**PRAVILNIK O SIGURNOJ I ODGOVORNOJ UPORABI INFORMACIJSKO-KOMUNIKACIJSKE TEHNOLOGIJE**

**I. UVOD**

**Članak 1.**

S obzirom na naglo povećanje količine informacijsko-komunikacijske opreme i infrastrukture u Osnovnoj školi „Vladimir Nazor“ Križevci (u daljnjem tekstu Škola) i povećane potrebe uporabe informacijsko-komunikacijske tehnologije (u daljnjem tekstu IKT) u nastavi i redovnom poslovanju Škole potrebno je posvetiti pažnju pravilnom, sigurnom i odgovornom korištenju iste.

Svrha ovog Pravilnika o sigurnoj i odgovornoj uporabi informacijsko-komunikacijske tehnologije je jasno i nedvosmisleno određivanje načina prihvatljivog i dopuštenog korištenja IKT resursa škole.

**Članak 2.**

Škola koristi svoju IKT opremu i infrastrukturu i IKT opremu i infrastrukturu CARNnet-ove mreže. Ovaj Pravilnik primjenjuje se na svu IKT opremu i infrastrukturu u Školi i na sve korisnike IKT infrastrukture - učenike, učitelje, stručne suradnike, nenastavno osoblje i goste.

Prilikom korištenja IKT u Školi učenici su dužni pridržavani se uputa koje dobiju od učitelja.

Učitelji i svi ostali zaposlenici Škole dužni su prilikom korištenja IKT u Školi pridržavati se uputa koje dobiju od školskog administratora sustava.

**II. OSNOVNE SIGURNOSNE ODREDBE**

**Članak 3.**

Korisnici IKT infrastrukture su:

* učenici,
* učitelji,
* nenastavno osoblje Škole i
* povremeni korisnici (gosti).

Materijalni resursi su:

* računalna mreža Škole
* računalna mreža razvijena u projektu „e-Škole: Uspostava sustava razvoja digitalno zrelih škola (pilot projekt)“
* računalna oprema Škole – stolna, prijenosna i tablet računala i periferni uređaji,
* računalna oprema na korištenju u projektu „e-Škole: Uspostava sustava razvoja digitalno zrelih škola (pilot projekt)“

Nematerijalni resursi su aplikacije koje škola koristi:

* Microsoft Windows operacijski sustavi i njima pripadajući programski alati ,
* MS Office uredski paketi,
* e-Dnevnik,
* e-Matica,
* knjigovodstveni programi i obračun plaća,
* aplikacija za vođenje školske knjižnice,
* školske mrežne stranice i
* središnji sustav za upravljanje računalnom mrežom.

**Članak 4.**

Škola raspolaže s dvije mreže – vlastitom mrežom i mrežom razvijenom kroz pilot projekt e-Škole. U vlastitoj mreži škole žično su priključena računala i uređaji u zbornici, uredu ravnatelja, tajništvu, uredu školskog psihologa i računovodstvu. Mreža pilot projekta e-Škole pokriva bežično i žično cijelu školu prema projektnoj dokumentaciji.

**Članak 5.**

Škola u svom poslovanju koristi javne i povjerljive informacije.

Javne informacije su vezane uz djelatnost Škole i čija je javna dostupnost u interesu Škole ili ih je Škola u skladu sa zakonom dužna objaviti.

Povjerljive informacije su osobni podaci djelatnika, učenika i podaci iz evidencija koje Škola vodi te informacije koje se smatraju poslovnom tajnom. Osobni podaci djelatnika mogu se koristiti isključivo uz odobrenje vlasnika podataka, a osobni podaci učenika isključivo uz pisanu suglasnost roditelja odnosno skrbnika.

**Članak 6.**

IKT infrastruktura, materijalni i nematerijalni resursi moraju se čuvati i pažljivo i odgovorno koristiti.

**Članak 7.**

Računala Škole i računala na korištenju u projektu „e-Škole: Uspostava sustava razvoja digitalno zrelih škola (pilot projekt)“ koriste MS Windows operativne sustave, antivirusnu zaštitu i vatrozid.

Korisnici resursa koji se spajaju na računalnu mrežu vlastitim pametnim telefonima ili vlastitim tabletima nemaju zaštitu od strane škole.

**Članak 8.**

Svi zaposlenici i učenici Škole posjeduju AAI@EduHr identitet, te su u službenoj komunikaciji obvezni koristiti službenu adresu elektroničke pošte.

Zaposlenici AAI@EduHr identitet dobivaju u tajništvu škole prilikom zapošljavanja. Prestankom radnog odnosa identitet postaje neaktivan.

**Članak 9.**

Zaposlenici škole i učenici dužni su čuvati svoje AAI@EduHr pristupne podatke.

Zaposlenicima Škole strogo je zabranjeno davati učenicima i drugim korisnicima vlastite zaporke i digitalne identitete, te zaporke za pristup školskim računalima, računalnoj opremi i aplikacijama koje se koriste u Školi, a koje nisu namijenjene učenicima.

**Članak 10.**

Svako uočeno nepridržavanje ovih odredbi prijavljuje se administratoru resursa, a svi ozbiljniji incidenti prijavljuju se nacionalnom CERT-u (Computer Security Incident Response Team) pri CARNet-u putem obrasca na mrežnoj stranici www.cert.hr.

**Članak 11.**

Svi zaposlenici Škole dužni su potpisati izjavu o tajnosti podataka.

**Članak 12.**

Svi zaposlenici Škole moraju se pridržavati etičkih načela pri korištenju IKT-a.

**Članak 13.**

Svako nepridržavanje ovih pravila i svako ponašanje koje nije u skladu s Pravilnikom prijavljuje se ravnatelju Škole, a sankcionirat će se temeljem važećih općih akata Škole.

**III. ŠKOLSKA IKT OPREMA I ODRŽAVANJE**

**Članak 14.**

U sklopu pilot projekta e-Škole imenuje se e-Škole tehničar koji je zadužen za održavanje navedene mrežne infrastrukture. E-Škole tehničar imenovan je po naputku osnivača (Koprivničko-križevačka županija) po ponuđenom modelu C u projektu.

**Članak 15.**

Unutar mreže pilot projekta e-Škole računala i uređaji koji se spajaju bežično spajaju se putem bežičnih pristupnih točaka. Pristupne točke su smještene prema dokumentaciji pilot projekta e-Škole. U bežičnim pristupnim točkama su postavljena tri naziva za pristup bežičnoj mreži (SSID):

a) eduroam,

b) eSkole,

c) guest.

**Članak 16.**

Na svim računalima u Školi instaliran je operativni sustav MS Windows te MS Office programski paket jer škola putem licenčnih ugovora između MZO i tvrtke Microsoft ima pravo na besplatno korištenje Microsoftovih programa obuhvaćenih ugovorom.

Navedene programe s MSCD portala po potrebi preuzima osoba s administratorskim ovlastim u Školi.

Svi računalni programi moraju se koristiti u skladu s propisima i pripadajućim licencama.

Ukoliko licenčni ugovori ne budu produženi Škola će posebnom odlukom regulirati korištenje operacijskih sustava i programskih paketa.

Svi ostali programi na računala u Školi za potrebe pripreme ili izvođenje nastave, te za poslovanje škole mogu se instalirati isključivo u dogovoru s administratorom resursa.

U računalnoj učionici o instalaciji i pravilnoj uporabi programa brine i odgovoran je voditelj informatičke učionice.

**Članak 17.**

Na sva računala u Školi koja nisu namijenjena učenicima pristupa se putem korisničkog imena i zaporke. Računala u školskoj knjižnici i informatičkom kabinetu koja koriste učenici imaju korisničko ime i zaporku za administratora, a za učenike nema zaporke. Administratorska prava na svim računalima ima administrator sustava kojeg imenuje ravnatelj škole, a učenici nemaju administratorska prava.

**Članak 18.**

Na svim računalima u Školi moraju biti aktivni antivirusni programi i sva računala imaju uključen vatrozid. Vrsta antivirusnog programa instalira se prema preporukama nacionalnog CERT-a i CARNet-a.

Računala u računovodstvu koriste neki od komercijalnih antivirusnih programa ovisno o uvjetima na tržištu.

**Članak 19.**

Računala i uređaji spojeni na Internet kroz računalne mreže Škole koriste CARNet-ovu uslugu filtriranja nepoćudnih sadržaja s interneta.

Svim korisnicima IKT opreme i infrastrukture zabranjeno je zaobilaženje lozinki ili filtriranja sadržaja.

**Članak 20.**

Svako nepridržavanje ovih pravila može rezultirati disciplinskim mjerama prema djelatnicima Škole ili pedagoškim mjerama prema učenicima.

**Članak 21.**

Računalni otpad koji nastaje u Školi Škola je dužna posebno zbrinuti predajom istog ovlaštenom koncesionaru za EE otpad te ishoditi i čuvati prateći list za otpad.

**IV. REGULIRANJE PRISTUPA IKT OPREMI**

**Članak 22.**

Računalnoj mreži mogu pristupiti učenici, učitelji, ostali djelatnici škole te vanjski partneri i posjetitelji. Ovisno o statusu u Školi i namjeni uređaja priključuju se na jednu od tri bežične mreže (SSID):

a) eduroam,

b) eSkole,

c) guest.

Na eduroam mrežu spajaju se nastavnici i učenici sa svojim privatnim ili školskim uređajima.

Na eSkole mrežu spajaju se uređaji u STEM u učionici fizike gdje se učenici i učitelji prilikom spajanja identificiraju korisničkim podacima iz AAI@EduHr sustava što omogućava identifikaciju i praćenje prometa u računalnoj mreži.

Guest mreža se koristi za spajanje vanjskih partnera i posjetitelja. Partnerima i posjetiteljima koji imaju AAI@edu račun je omogućen pristup na eduroam mrežu uz ograničenje brzine pristupa. Ostalim partnerima i posjetiteljima se može na zahtjev omogućiti pristup bežičnoj mreži. Bežična mreža guest je otvorenog tipa, a e-Škole tehničar mora kreirati korisničko ime za svakog korisnika kojem Škola odobri pristup mreži.

**Članak 23.**

U sklopu projekta e-Škole učitelji STEM predmeta (matematika, fizika, kemija i biologija) zaduženi su hibridnim računalima.

Učitelji ostalih predmeta zaduženi su tablet računalima.

Ravnatelj, stručni suradnik psiholog i učitelji područnih škola zaduženi su prijenosnim računalom.

U slučaju duže odsutnosti djelatnika, a u svrhu normalnog funkcioniranja nastavnog procesa, djelatnik je dužan vratiti opremu, o čemu odluku donosi ravnatelj.

**Članak 24.**

Učenici smiju uz dopuštenje učitelja koristiti samo školska računala koja su njima namijenjena (učenička računala u školskoj knjižnici, računala u informatičkoj učionici i u STEM učionicama).

Sukladno Statutu Škole učenici vlastite pametne telefone, računala ili Vlastita računala i pametne telefone učenici smiju za vrijeme nastave koristiti isključivo u obrazovne svrhe i uz prethodnu dozvolu učitelja, pri čemu moraju paziti da ne ugrožavaju druge korisnike školske mreže širenjem virusa i drugih zlonamjernih programa. Kojim aplikacijama i internetskim sadržajima učenici mogu pristupiti određuje isključivo učitelj.

Učenici smiju koristiti vlastita računala i pametne telefone u privatne svrhe isključivo za vrijeme odmora te prije i poslije nastave.

**Članak 25.**

Osim računalima koja su dobili u sklopu pilot projekta e-Škole nastavnici imaju pristup računalima u zbornici, knjižnici i po dogovoru u informatičkoj učionici.

**Članak 26.**

Svi učitelji koji koriste STEM učionice moraju se pridržavati sljedećih naputaka:

* Nakon održane nastave učionica mora ostati uredna kako je i zatečena.
* Tablet računala se obavezno moraju ugasiti nakon uporabe i vratiti u kolica za punjenje i to svako računalo na svoje određeno mjesto.
* U slučaju da neko od računala ne radi treba kontaktirati imenovanog e-Škole tehničara
* Radna mjesta moraju ostati uredna.
* Prozore obavezno zatvoriti.
* Pod odmorom učenici ne smiju ostati u učionici bez nadzora.
* Po završetku nastavnog sata učionicu je potrebno zaključati.

**Članak 27.**

Voditelj informatičke učionice odgovoran je za održavanje opreme, programa i sigurnost u informatičkoj učionici.

**Članak 28.**

U Školi su sva računala podešena tako da se za ulaz u operativni sustav koristi zaporka. Također je uključena opcija u operativnom sustavu da lozinka nikada ne prestaje.

Korisničko ime i zaporku određuje e-Škole tehničar. Zaporka koje se sastoje od kombinacije malih i velikih slova, brojeva i posebnih znakova minimalne duljine 8 znakova.

**Članak 29.**

Ako učenici na IKT opremi u Školi primijete neprimjerene, uznemirujuće ili sadržaje koji ugrožavaju njihovu sigurnost, o tome odmah trebaju obavijestiti učitelje ili ravnatelja.

**Članak 30.**

Nadzor mrežnog prometa vrši e-Škole tehničar.

**V. SIGURNOST KORISNIKA**

**Članak 31.**

Svi korisnici računala i opreme koja zahtjeva prijavu lozinkom moraju paziti da prilikom prijave ne otkriju istu.

Prilikom prestanka rada svi korisnici dužni su odjaviti se iz svih sustava u kojima su bili prijavljeni.

**Članak 32.**

Korisnici su sami dužni posebno voditi računa o svojem elektroničkom identitetu koji su dobili iz sustava AAI@edu. Svoje podatke moraju čuvati.

Učenici AAI@EduHr identitet dobivaju tijekom prva tri tjedna nastave u novoj školskoj godini. Po završetku školovanja u Školi učenički identitet postaje neaktivan, a nakon isteka učeničkog status identitet se zatvara. U slučaju gubitka korisničke oznake ili zaporke, odnosno u slučaju da mu je zaključan elektronički identitet, učenik se mora javiti administratoru imenika. Kada učenik prelazi u Školu iz druge škole, njegov elektronički identitet se prenosi.

Elektronički identiteti učenika revidiraju se najmanje jednom godišnje, a obavezno početkom školske godine.

Pravila pristupa učenika i djelatnika Škole školskim računalima potrebno je redovito provjeravati i po potrebi mijenjati.

**Članak 33.**

Sve datoteke iz vanjskih izvora (elektronička pošta, vanjski disk, Internet i slično) potrebno je prije spremanja na računalo provjeriti antivirusnim programom.

Sumnjive datoteke nepoznatog izvora ne smiju se otvarati.

Sumnjive ili zaražene datoteke strogo je zabranjeno prosljeđivati.

**VI. PRIHVATLJIVO I ODGOVORNO KORIŠTENJE INFORMACIJSKO- KOMUNIKACIJSKE TEHNOLOGIJE**

**Ponašanje na internetu**

**Članak 34.**

Korisnici školskih računala odgovorni su za svoje ponašanje u virtualnom svijetu te se prema drugim korisnicima moraju ponašati pristojno, ne vrijeđati ih, niti objavljivati neprimjerene sadržaje.

Škola će korisnike upoznati s pravilima poželjnog ponašanja na internetu - „Netiquette“, objavljivanjem navedenih pravila u informatičkoj učionici.

**Članak 35.**

Učenike se na nastavi informatike i satu razredne zajednice poučava osnovnim pravilima ponašanja u virtualnom svijetu s naglaskom na bonton i sigurnost (ne otkrivati osobne podatke, svoju adresu, ime škole, telefonske brojeve i slično preko interneta na servisima poput Facebooka, Twitera, chat sobe...).

**Članak 36.**

Osim Pravila poželjnog ponašanja na internetu, uputno je da se učenici pridržavaju i sljedećih naputaka (Pravila sigurnog ponašanja):

* Osobni podaci i informacije se na internetu nikad ne smiju odavati.
* Zaporka je tajna i nikad se ne smije nikome reći.
* Ne odgovarati na zlonamjerne ili prijeteće poruke već ih odmah treba prijaviti odrasloj osobi.
* Prijateljima zlostavljanim putem interneta treba pomoći tako da se o tome obavijesti odrasla osoba.
* Prijatelje na društvenim mrežama treba birati s oprezom.
* Budite oprezni s fotografijama koje dijelite na društvenim mrežama.

**Autorsko pravo**

**Članak 37.**

Učenici i zaposlenici škole svoje autorske radove potpisuju i poštuju tuđa autorska prava. Zabranjeno je tuđe radove predstavljati kao svoje, preuzimati zasluge za tuđe radove, niti koristiti tuđe bez suglasnosti vlasnika autorskih prava. Korištenje tuđih materijala mora biti citirano, obavezno navodeći autora korištenih materijala te izvor informacije (poveznica i datum preuzimanja).

**Članak 38.**

Računalni programi zaštićeni su zakonom kao jezična djela.

**Članak 39.**

Škola za objavljivanje sadržaja koristi CARNet-ov CMS sustav za škole. Objavljeni sadržaji koji su vlasništvo Škole, zaposlenika ili učenika zaštićeni su.

**Dijeljenje datoteka**

**Članak 40.**

U Školi je zabranjeno ilegalno preuzimanje autorski zaštićenih sadržaja s interneta. Također je zabranjeno nelegalno dijeljenje datoteka (npr. kopiranje ili preuzimanje autorski zaštićenog materijala poput e-knjige, glazbe ili video sadržaja).

Učitelji su podučeni o autorskim pravima kroz projekt e-Škole. Učenike treba stalno podučavati o autorskom pravu i intelektualnom vlasništvu na redovnoj nastavi i satovima razrednika.

Učenike i učitelje treba konstantno podučavati o načinima nelegalnog dijeljenja datoteka i servisima koji to omogućuju.

Učenike i učitelje treba konstantno informirati o mogućim posljedicama nelegalnog korištenja, dijeljenja i umnažanja autorski zaštićenih materijala.

**Internetsko nasilje**

**Članak 41.**

Internetsko nasilje se općenito definira kao namjerno i opetovano nanošenje štete korištenjem računala, mobitela i drugih elektroničkih uređaja.

Postoje različiti oblici internetskog zlostavljanja:

* nastavljanje slanja e-pošte usprkos tome što netko više ne želi komunicirati s pošiljateljem,
* otkrivanje osobnih podataka žrtve na mrežnim stranicama ili forumima,
* lažno predstavljanje žrtve na internetu,
* slanje prijetećih poruka žrtvi korištenjem različitih internetskih servisa,
* postavljanje internetske ankete o žrtvi,
* slanje virusa na e-mail ili mobitel,
* slanje uznemirujućih fotografija putem e-maila, mms-a ili drugih komunikacijskih alata.

**Članak 42.**

Nedopušteni su svi oblici nasilničkog ponašanja te će svi oni za koje se utvrdi da provode takve aktivnosti biti sankcionirani u skladu s Pravilnikom o pedagoškim mjerama i Kućnim redom Škole.

Učitelje je potrebno poučiti o mogućim oblicima internetskog nasilja.

Učenike treba stalno poučavati na redovnoj nastavi, satovima razrednika i kroz školski preventivni program poučiti o mogućim oblicima internetskog nasilja te o tome kako prepoznati internetsko nasilje.

U Školi je potrebno razviti nultu stopu tolerancije na internetsko nasilje.

**Korištenje mobilnih telefona**

**Članak 43.**

Korištenje mobilnih telefona na nastavi je zabranjeno. Učenici iznimno mogu koristiti mobilne telefone za vrijeme nastave kada učitelj to zatraži i pravovremeno najavi.

Učenici mogu u Školi koristiti mobilne telefone za vrijeme odmora, prije ili poslije nastave, poštujući odredbe Kućnog reda Škole i ovog Pravilnika.

S obzirom na sve veće mogućnosti mobilnih telefona sve sigurnosne odredbe ovog Pravilnika koje se odnose na korištenje računala i interneta važe i za korištenje mobilnih telefona (zaštita osobnih podataka, izbjegavanje štetnih sadržaja i slično…).

Škola će upoznati učenike s posljedicama zlouporabe mobilnih telefona pogotovo vršnjačkog nasilja - poruka zbog koje se osoba osjeća neugodno ili joj se tako prijeti (tekstualna poruka, video poruka, fotografija, poziv), odnosno kojoj je cilj uvrijediti, zaprijetiti, nanijeti bilo kakvu štetu vlasniku mobilnog telefona.

**Članak 44.**

Ovaj Pravilnik stupa na snagu danom donošenja.

KLASA: 003-05/18-01/03

URBROJ: 2137-43-03-18-1

Križevci, 14. lipnja 2018.

Predsjednik Školskog odbora

dr. sc. Tomislav Bogdanović